Universis presentes litteras inspecturis, nos frater Hugo, humilis prior Sancti Germani Briennensis, Eduensis dyocesis, totusque ejusdem loci conventus, notum facimus quod nos volumus et consentimus expresse, quod reverendus in Christo pater et dominus Girardus, Dei gratia Eduensis episcopus, et successores sui Eduenses episcopi qui pro tempore fuerint, visitationem, correctionem, procurationem et omnia alia jura episcopalia habeant et exerceant in ecclesia de Oyeta, in qua jus patronatus obtinemus, sicut habent in aliis ecclesiis dyocesis Eduensis. In cujus rei testimonium, nos dictus prior sigillum nostrum, et nos conventus, cum sigillum non habeamus, sigillum venerabilis viri domini Guillermi, archipresbiteri Colcharum, presentibus litteris apposuimus et apponi fecimus in testimonium veritatis. Datum anno Domini Mº CCº LXXº VIIº, mense augusti.